Elolvastam ezt a remek horror, sci-fi vagy fantasy könyvet, vagy láttam ezt a király filmet és hallottam, hogy könyv is van belőle - érdekel ez a dolog! De merre induljak? Hol írnak, hol beszélnek itthon ilyen témákról, hol találhatnám meg a következő olvasmányom? Ha ilyen kérdések gyötörnek, akkor a legjobb helyen jársz: ebben a posztban röviden, egy helyen szedtem össze pár helyet, ahol Magyarországon online és élőben szó esik fantasztikus irodalomról.
Megtettem már ezt a magyar fantasztikum intézményrendszeréről szóló posztom részeként is, de ott sok körülötte a körítés és más volt a cél, így szükségét éreztem annak, hogy legyen egy ilyen hely is: rövid, átlátható, takaros; tiszta udvar, rendes ház. A lista bővíthető és alakítható, kifejezetten cél, hogy friss legyen. Ezért ha valami lemaradt, vagy valami időközben változik, megkérek mindenkit, hogy kommentben jelezze.
Disclaimer: ez a lista alapvetően azokat a rendszeresen és gyakran frissülő oldalakat/helyeket/stb. sorolja fel, amelyek felnőtteknek szóló fantasztikus könyvekkel fő profilként, hozzáértően foglalkoznak, és amelyeket én rendszeresen vagy alkalmanként figyelek és látogatok. Lehetnek és bizonyára vannak is ezen kívül ilyen helyek, kommentben lehet engem kiegészíteni.
Hírportálok, hírcsatornák és egyéb hasznos helyek
Galaktika - és a Facebook-oldala
Jelenleg a Galaktika magazin online felülete az egyetlen, ami hírportálként működve beszámol mindenféle dolgokról a kiadó saját könyvein kívül is - mondjuk főleg inkább a népszerű filmes univerzumokhoz, sorozatokhoz kötődő hírekről és előzetesekről, de akad azért sok minden más is. Más kiadók megjelenéseit, illetve rendkívül sok fantasztikus irodalomról szóló dolgot azért ne keressünk, de sok olyan hír van, ami magyarul csak itt jelenik meg manapság.
Az alul linkelt F.I.O.K. FB-csoporthoz kötődő blog, ahol Szujó Norbert gyűjti a fantasztikummal kapcsolatos mindenféle híreket. Van egy ehhez a poszthoz hasonló linktára is, ami még feltöltés alatt van, segítsetek be ti is!
Szerencsére annyi fantasztikummal kapcsolatos esemény van, hogy már érdemes őket egy külön blogon számon tartani. Az SFF Figyelő célja, hogy az összes ilyen programot összegyűjtse, így elég legyen csak egy oldalra felmenni, ha valami fantasztikumhoz kapcsolódó programot keresünk a hétre. Külön Google-naptárban is megvannak az események, amelyet hozzáadhatsz a saját Google-naptáradhoz.
Írtam egy regényt/novellát, de mi a következő lépés? Farkas Balázs oldalának alapvetően az a célja, hogy kezdő íróknak segítsen eligazodni a hazai folyóiratok és kiadók tengerében hasznos információkkal.
Qubit és A fényes jövő
Alapvetően főleg tudományos témákról, és kevésbé a fantasztikumról szól a Qubit, de a cikkek érdekesek lehetnek a fantasztikum iránt érdeklődőknek, plusz itt fut Dragomán György remek, A fényes jövő című sci-fi tárcasorozata.
Spekulatív Zóna Facebook
A Spekulatív Zóna Facebook-oldalán nem csak a blog tartalmaival, hanem a nap legfontosabb fantasztikumhoz kapcsolódó - főleg angol nyelvű - híreivel, illetve legérdekesebb cikkeivel találkozhattok. De az angol nyelvű anyagok mellett azért jelentős magyar tartalom is van az általam követett, könyvkritikával és egyebekkel foglalkozó blogok aktuális posztjaival.
The Black Aether Online - és a Facebook-oldala
A hazai weird irodalom zászlóshajója, az H. P. Lovecraft hagyományát ápoló Black Aether magazin online felületén nem általában a fantasztikumró, hanem annak egy kifejezetten érdekes és hazánkban is egyre izgalmasabb szeletéről olvashattok mindenféle anyagokat könyvekről, filmekről, társas- és videójátékokról. A magazin Facebook-oldalán pedig pörögnek a friss hírek.
Star Wars-hírportál Földi Bence szerkesztésében.
Könyvekről (valamint filmekről, ill. társas- és videójátékokról)
Horváth Vivi több más helyen is ír fantasztikus könyvekről (SFmag, Ekultura.hu, korábban Mandiner.sci-fi), ez viszont a személyes blogja, ahol ugyan nem túl gyakran, de akkor annál érdekesebben ír mindenféle dologról, filmekről, videójátékokról és könyvekről.
Bár nem vagyok rendszeres olvasó, ahogy néztem, mostanában egyre több a fantasztikus könyvkritika a Cinegore oldalán.
Könyves hírek, alkalmanként fantasztikus tartalommal.
Ha a mindenféle társasjátékok érdekelnek, akkor itt a helyed.
Kovács Krisztián oldala eklektikus, de sokszor fantasztikus témákkal.
Benkő "Makitra" Marianna (egyéb felbukkanásai: SFmag, Próza Nostra, Ekultura.hu) írásai mindenféle filmekről és könyvekről.
Az Ekultura csapata a hazai megjelenésű fantasztikus irodalom legszorgalmasabb krónikása, tényleg a legtöbb könyvről készül ajánló az oldalra. Emellett érdemes csekkolni a lap YouTube-csatornáját is, mivel a száguldó riportereik a legtöbb hazai fantasztikumhoz kötődő rendezvényre eljutnak.
A fantasztikus irodalom csak egy kis szeletét adja a blog teljes merítésének, de rendszeresen írnak a hazai könyvekről a blogon. Emellett képregényekről, filmekről és videójátékokról esik szó.
Irodalmár muzsikus
Hegedűs Ilona blogja.
Tara Nima könyves blogja.
Letya blogja fantasztikus könyvekről.
A Könyvesblognak nem a fantasztikum a fő profilja, de eléggé gyakran foglalkoznak ilyen jellegű témákkal, és volt itt interjú N. K. Jemisinnel és egy sor másik fantasztikus szerzővel is például, szóval érdemes követni ilyen szempontból is.
Ilweran és shizoo blogja fantasztikus és nem fantasztikus könyvekről, filmekről és egyebekről.
Hírek főleg szerepjátékos dolgokról, de akadnak könyvkritikák is.
A Selye János Egyetemen működő kutatócsoport blogja, ahol egészen érdekes szemszögből vizsgálnak fantasztikus műveket.
Berke Szilárd (Eric Muldoom) által szerkesztett oldal heti fantasys hírösszefoglalóval.
OlvaZsófi
Zsófi videóblogja.
Sepsi László blogja a Magyar Narancs felületén. "Pocsék filmek, elfeledett könyvek és egyéb gyanús tárgyak a kultúra bűzösebbik feléből. Minden korosztály számára csak szülői felügyelettel ajánlott!"
Hipszki László blogja fantasztikus könyvekről.
Idézve a bemutatkozást: "A Próza Nostra olyan irodalomkritikai vállalkozás, mely mindenek előtt a populáris irodalom alkotásaira koncentrál. Elsődleges célja, hogy az irodalom ezen ágának szövegeit kritikákon, adott esetben tanulmányokon keresztül mutassa be olvasóinak, megpróbálva e szövegek értékére (vagy éppen értéktelenségére) rámutatni, vagy csupán plusz információt nyújtani a fülszöveg mellé." És a Próza Nostra csapata szervezte a tavalyi Világok találkozása eseményt is.
A 24.hu hírportál égisze alatt működő blogon a Geekzhez hasonlóan szélesebb merítéssel találkozhatunk a fantasztikus könyvektől kezdve a filmeken és sorozatokon át a képregényekig.
Szujó Norbert újra feléledő blogja mindenféle fantasztikus dolgokról, képregényekről weird irodalomról interjúkkal, kritikákkal, miegyébbel.
Az Avana Egyesület hírportálja filmes hírekkel, könyvekkel, interjúkkal.
Posztok fantasztikus könyvekről, filmekről, képregényekről egy sor, a fantasztikus irodalomban jól ismert szerzőtől és bloggertől.
Sci-fi hírportál Miyazaki Jun és Szélesi Sándor szerkesztésében könyvekről, filmekről és sorozatokról.
Podcast fantasztikus és egyéb témákról.
A már veteránnak mondható SF-blogger, Takács Gábor blogja, aki egyben a molyos SFF-lista egyik atyja is.
Pintér Bence blogja fantasztikus irodalomról. (Itt vagy!)
Szentinel vlogja
Nagy Norbert videóblogja fantasztikus könyvekről.
Nem mind frissül túl gyakran, de: Moskát Anita, Brandon Hackett, László Zoltán, On Sai, Buglyó Gergely, Gaura Ágnes, Puska Veronika blogjai ezeken a linkeken elérhetőek.
Szubjektív Kultnapló - s külön a blog listája az éves várható megjelenésekről
Pomsár Péter blogja fantasztikus könyvekről.
Vaugely Dissimilar
Farkas Balázs angol nyelvű blogja a horror és a weird különféle aspektusairól.
Molnár András blogja horror és weird irodalomról.
Moly Sci-fi zóna
A Moly.hu könyves közösségi oldal sci-fi tartalamait gyűjtő zóna. Plusz van még a Moly havi Merítés című összegző rovatának több fantasztikus rovata is, érdemes csekkolni.
Moly Fantasy zóna
A Moly.hu könyves közösségi oldal fantasy tartalamait gyűjtő zóna.
Molyos éves SFF-lista
A Moly fantasztikus olvasótáborából verbuválódott csapat éves ajánló listája.
F. I. O. K. - Fantasztikus Irodalmi Olvasókör Facebook-csoport
A Szujó Norbert által alapított Facebook-csoport a fantasztikus irodalomról.
Kiadói csatornák
Agave Könyvek - Moly, Facebook, blog, weboldal/webshop
Többek között Neil Gaiman, John Scalzi, Ray Bradbury, Laurell K. Hamilton, China Miéville, Kim Stanley Robinson és Philip K. Dick, a hazaiak közül pedig Veres Attila, Brandon Hackett, László Zoltán és egy sor új, friss fantasztikus szerző kiadója.
Athenaeum - Moly, Facebook, weboldal
Viszonylag friss belépő a fantsztikus piacon az Athenaeum, például Karin Tidbeck, Virág Emília műveivel, a Twin Peaks-könyvekkel, illetve a fantasztikus világok különböző aspektusait boncolgató tanulmánykötetekkel.
Delta Vision - Fórum, Moly, Facebook, weboldal/webshop
Többek között Robin Hobb, Greg Keyes, Robert Jordan, David Gemmell, Terry Pratchett, Peter F. Hamilton, Alastair Reynolds, Kameron Hurley, a hazaiak közül pedig Gaura Ágnes, Hernád Péter és J. Goldenlane kiadója. A Deltánál külön sorozatban foglalkoznak itthon kiadatlan klasszikus fantasztikus művekkel is.
Főnix Könyvműhely - Moly, Facebook, weboldal/webshop
Az egészen mostanáig főleg fiataloknak szóló könyvekkel foglalkozó Főnix idén indított felnőtt fantasztikummal foglalkozó imprintet, korábban pedig több egy-egy témára fókuszáló, hazai szerzőket felvonultató antológiát is adtak ki az elmúlt években.
Fumax - Moly, Facebook, weboldal
Többek között Andy Weir, Neal Stephenson, James S. A. Corey, Anthony Ryan, Josh Malerman, Brian McClellan, Michael J. Sullivan, Chuck Wendig, Mark Lawrence hazai kiadója, egyelőre magyar szerzők nélkül.
Gabo SFF - Moly, Facebook, blog, webshop
A Gabo kiadó fantasztikummal foglalkozó sorozatában többek között Ben Aaronovitch, Douglas Adams, Patrick Rothfuss, Isaac Asimov, Ursula K. Le Guin, Ian McDonald, Paolo Bacigalupi és Lauren Beukes, Hannu Rajaniemi, Brian Staveley, Naomi Novik, Ann Leckie és Jack Campbell könyveit gondozzák. Itt jelenik meg Jonathan Strahan éves fantasztikus novellaantológiája, és a Gabo SFF-nél jelentek meg Kleinheincz Csilla és Moskát Anita regényei is.
Könyvmolyképző - Moly, Facebook, weboldal
A kiadó hatalmas kínálatában van hely a felnőtteknek szóló fantasztikus műveknek, többek között Joe Abercrombie, Rick Riordan, Hugh Howey és Elizabeth Bear; a magyar szerzők között pedig többek között On Sai és Böszörményi Gyula erősíti a fantasztikus vonalat. A kiadó működteti az Aranymosás pályázatot is, ahonnan friss magyar szerzők műveit adják ki.
Metropolis Media/Galaktika - portál, Facebook, Moly, webshop
A Galaktika magazin mögött álló kiadó az utóbbi években kissé hektikusan adott ki regényeket, de Zsoldos Péter, Arthur C. Clarke, Szergej Lukjanyenko, Christopher Priest művei mellett idén például Dave Hutchinson, Jasper Fforde és robert Kroese regényei, valamint EU-s támogatással közép-európai szerzők fantasztikus művei jelennek meg.
Szukits - Facebook, weboldal/webshop
A Szukits főleg az átfogó életműkiadásokkal írta bele magát a magyar fantasztikum történetébe, ahol Isaac Asimovtól, H. P. Lovecraften át Frank Herbertig fontos szerzők életművét adták ki, mostanában pedig a Star Wars-unverzumhoz kötődő regények adják a fő profilt.
Tuan - Facebook, weboldal/webshop
A Tuannál dominálnak a Warhammer-könyvek, illetve itt jelennek meg most már az ismert magyar osztott science-fantasy univerzum, a Mysterious Universe kötetei, többek között Fonyódi Tibor és Szélesi Sándor műveivel, illetve új jelentkezőkkel.
A többi, fantasztikummal érintőlegesen foglalkozó kiadóról még itt találhatsz információkat.
Molyos sörözés
Linket ide nem tudok rakni, minden hónapban a Moly-hu a sci-fi zónájában, illetve az események között érdemes keresni a felhívást.
A József Attila Kör populáris kultúrával foglalkozó programsorozata.
Magyar Írószövetség SF Szakosztályának estje
Minden hónapban különféle témákkal.
Magyarország régóta működő fantasztikus találkozója, itt osztják ki például hazánk egyetlen díját, a Zsoldos Péter-díjat.
Weboldal itt sincs, az első rendezvényt tavaly hívta életre a Próza Nostra, egész nap fantasztikus irodalomról szóló beszélgetésekkel és a magyar fantasztikum népszerűsítéséért járó Hexa-díj megalapításával.
Pár könyves lista és egy könyv
Egy, a Mandiner.sci-fin futó sokszerzős cikksorozat a magyar fantasztikus irodalom állapotáról, e-könyvbe kötve.
A 2017 végén összehozott, közel 1500 kitöltő segítségével létrehozott statisztikai helyzetkép a magyar fantasztikum olvasótáboráról.
A magyar fantasztikum huszonöt klasszikusa
Közönségszavazás útján létrehozott toplista a magyar fantasztikus irodalom 2010-ig született darabjaiból válogatva.
Fantasztikus Kéziratok Éjszajkája: Egy olvasmánylista
Az SFmag csapatának segítségével összeállított hosszú olvasmánylista fontos fantasztikus könyvekből.
A 2004-ben új csapattal elindított, a legendás magyar fantasztikus antológia nevét és számozását továbbvivő új Galaktika (kiadója a Metropolis Media) a kezdetektől fogva jogtalanul, a szerzőket megkárosítva közölt külföldi novellákat a magazinban.
Takács Gábor toplistája harminc fontos sci-fi regényről.
Takács Gábor és Benkő Marianna toplistája nem angolszász fantasztikus könyvekről.
A geekség előfutárai
Pintér Máté sorozata a fantasztikus irodalom előtörténetéről.
Hol kezdjük H. P. Lovecrafttel? - linktár
Hol tájékozódhatunk Lovecraft- és weird-ügyileg? Portálok, oldalak, egyesületek.
Hol kezdjük H. P. Lovecrafttel? - novellák
Hogy vágjunk bele Lovecraft olvasásába?
A Spekulatív Zónát pedig követheted Facebookon és Molyon is.
Labels: fantasy fantasztikum fantasztikus irodalom könyv sci-fi